Gunnar Bragi Sveinsson fyrrverandi Sjávarútvegs - og landbúnaðarráðherra . Vísir / Stefán Gunnar Bragi Sveinsson , þingmaður Framsóknarflokksins og fyrrverandi ráðherra segir það sorglegt fyrir flokkinn að Sigmundur Davíð hafi ákveðið að segja skilið við hann . Hann segist sjálfur hafa áhyggjur af vinnubrögðum innan flokksins . „ Það er sorglegt fyrir Framsóknarflokkinn að Sigmundur Davíð sé farinn . Ég er að hefja baráttu fyrir því að leiða lista Framsóknarmanna i norðvesturkjördæmi og funda með stuðningsmönnum mánum a næstu dögum , “ segir Gunnar Bragi í skriflegu svari við fréttastofu . „ Ég hef hins vegar áhyggjur af því hvert Framsóknarflokkurinn er kominn er varðar vinnubrögð og stjórnunarhætti . “ Hann segir tvennt vera í stöðunni . „ Að sætta sig ekki við það og fara eða að sætta sig ekki við það og breyta því . “ Óttast ekki mótframboðið Sigmundur Davíð nefndi Gunnar Braga sérstaklega í opnu bréfi sem hann ritaði til flokksmanna Framsóknar í dag . Þar sagði hann að vegið væri að Gunnari Braga sem leiddi lista flokksins í Norðvesturkjördæmi í síðustu kosningum , en Ásmundur Einar Daðason hefur lýst því yfir að hann sækist eftir oddvitasæti í kjördæminu . Gunnar Bragi segist þó ekki hræðast mótframboðið . „ Það hafa allir rétt á því og ég hræðist það ekki neitt . Íbúar í Norðvestur kjördæmi þekkja ágætlega muninn á mér og Ásmundi Einarssyni þannig að það er allt í góðu , “ sagði Gunnar Bragi við ákvörðun Ásmundar Einars í gær . Sigurður Ingi Jóhannsson formaður Framsóknarflokksins segir það dapurlegt að Sigmundur Davíð fyrrverandi formaður segi skilið við flokkinn .